Papersnake/gushiwen huggingface dataset:
偈颂六十八首
释法薰（宋代）

九十日已过半，那事毕竟如何。
直饶穷到底，终是涉风波。
题阳城方判簿祷雨诗卷
宋讷（明代）

恒风吹沴薄山林，原隰阳骄暑未沈。三日雨符忧旱祷，一诚天应爱民心。

西山久沐仇香泽，南亩重沾傅说霖。欲识贤侯多善政，阳城来听有年吟。
寄魏默深
杨季鸾（清代）

京华谈笑隔年余，红树秋来叶又疏。北望燕台空入梦，南寻禹穴问何如。

忧时贾谊休垂涕，卧病虞卿且著书。衡岳洞庭幽绝处，待君同隐结茅居。
桃园
胡梅所（宋代）

洞门无锁白云深，同日闲表一问津。
安待霄时{左礻右黾}桃者，相逢花下说前因。
缺月挂疏桐 拟东坡作
赵秉文（金朝）

乌鹊不多惊，贴贴风枝静。珠贝横空冷不收，半湿秋河影。缺月堕幽窗，推枕惊深省。落叶萧萧听雨声，帘外霜华冷。
和中秋对月
刘攽（宋代）

星稀如有避，云卷不辞劳。露已深秋白，天应为月高。

幽怀向谁尽，诗兴更何逃。勿负盈樽酒，须营千兔毫。
送闻梅涧住弁山祥应宫
赵奕（元代）

石磴悬崖人迹稀，林深地僻绝尘机。井边丹灶千年冷，窗外山尘尽日飞。

老虎每来廊下走，黄龙常向洞中归。先生有道开门坐，松响瑶笙月满衣。
祁门道中即事
曹彦约（宋代）

半沦溪谷半山冈，地狭民多尽盖藏。
争道去年小丰稔，至今租米正输王。
次韵学士兄述怀 其二
沈与求（宋代）

葱麦推还井大春，拂衣归伴卧云人。胸中历历蟠三略，肘后时时校六淳。

已作移文排俗士，更将要术混齐民。知闲聊复求闲地，岁晚功名恐逼身。
减字木兰花（荷花没浸水中）
沈瀛（宋代）

凌波不止。少小拍浮荷女喜。出没由风。安得灵犀与暗通。

龙池醉酒。应是太真羞见寿。不晓谁何。却是浑身一半多。
寄题尉迟少卿郊居
姚合（唐代）

卿仕在关东，林居思不穷。朝衣挂壁上，厩马放田中。

隅坐唯禅子，随行只药童。砌莎留宿露，庭竹出清风。

浓翠生苔点，辛香发桂丛。莲池伊水入，石径远山通。

愚者心还静，高人迹自同。无能相近住，终日羡邻翁。
挽六二弟二首
刘克庄（宋代）

叹惜三良尽，龙钟一老存。
瓜稀悲摘蔓，豆润惜同根。
梦句空遗恨，连床不践言。
奈何令杖者，要絰向寒原。
次韵陆岩老祠部见寄五首 其一
葛胜仲（宋代）

山城岑寂偶分麾，聊欲藏瘝一再期。岂有声华如所誉，得非朋旧猥相欺。

久钦黄发嘉猷壮，初喜青天宿雾披。尚恨匆匆还执别，不容重醉习家池。
别子由三首（兼别迟）
苏轼（宋代）

知君念我欲别难，我今此别非他日。
风里杨花虽未定，雨中荷叶终不湿。
三年磨我费百书，一见何止得双璧。
愿君亦莫叹留滞，六十小劫风雨疾。
先君昔爱洛城居，我今亦过嵩山麓。
水南卜宅吾岂敢，试向伊川买修竹。
又闻缑山好泉眼，傍市穿林泻冰玉。
遥想茅轩照水开，两翁相对清如鹄。
两翁归隐非难事，惟要传家好儿子。
忆昔汝翁如汝长，笔头一落三千字。
世人闻此皆大笑，慎勿生儿两翁似。
不知樗栎荐明堂，何似盐车压千里。
过清远峡
熊卓（明代）

粤江啼尽鹧鸪声，世路偏伤客子情。
野水带潮归别浦，峡云含雨过高城。
当时田畯休相避，对面沙鸥莫浪惊。
北望亲庭飞鸟尽，溪鳞渚笋正堪烹。
招范子仪登升山次范韵
苏籀（宋代）

束带殊憎市声沸，幅巾联复隐居寻。
凌虚马鞍林峦表，滴翠驼裘涧谷深。
个里膏肓空自许，何期烟雨挠重临。
长瓶大白开狂喙，绝海驱山叹未禁。
游铁泉精舍赠邓顺之
伦以谅（明代）

我爱铁泉子，迂疏不作家。尊空方乞酒，鼎沸旋沽茶。

囊贮春山药，楼深石径花。时携九筇杖，天外拄明霞。
有邑子夜宿话余先畴芜废
宋庠（宋代）

临邛久倦客，彭泽赋归来。
念我何为者，趣时良殆哉。
一身仕东观，三载寄灵台。
望见故乡树，频更缇管灰。
晓车愁蹇蹇，春耜负莓莓。
虚名自缰锁，丰壤成污莱。
目想社枌老，心知门柳摧。
神阡迷马鬣，柏表被狸灾。
一闻里人语，夜静成多怀。
他日还燕泣，前忧成误哀。
和颜长官百咏
朱继芳（宋代）

长楸走马却归来，雉挟春骄未应媒。不信杏梁双燕语，日长帘幕有风开。
既而暮雨萧然别有遣予怀者
郭之奇（明代）

晚泊悠然逗所思，方春而雨固其时。流澌桃浪江痕复，烟锁林湾野色披。

定性微闻山泽动，孤怀恰与水云羁。年来进步甘迂拙，懒向征帆较速迟。
中书令裴公挽歌词二首
温庭筠（唐代）

王俭风华首，萧何社稷臣。丹阳布衣客，莲渚白头人。

铭勒燕山暮，碑沉汉水春。从今虚醉饱，无复污车茵。

箭下妖星落，风前杀气回。国香荀令去，楼月庾公来。

玉玺终无虑，金縢意不开。空嗟荐贤路，芳草满燕台。
倦寻芳 灵峰寺梅花盛开，因循未往，枨触旧游
何振岱（清代）

小楼客思，人日风光，相对清惋。念念灵峰，红萼破寒初展。

残雪钟边山远近，小诗驴背春深浅。待幽寻，只苍苔故径，别怀怎遣。

记细舸、平湖才见。栏外回风，吹滟金线。觅梦虚亭，剩有冻禽凄断。

空水青摇分袂影，高花间作听经伴。忍孤踪，傍芳栏，百回千转。
送徐员外还京（一作使还上都）
武元衡（唐代）

九折朱轮动，三巴白露生。蕙兰秋意晚，关塞别魂惊。

宝瑟连宵怨，金罍尽醉倾。旄头星未落，分手辘轳鸣。
和崇上人
释绍嵩（宋代）

松下中峰路，疏阴偃盖清。
远云收海雨，数雁过秋城。
抚事心犹壮，卑栖气未平。
近来唯此乐，高韵寄闲情。
西园晚步二首
杨万里（宋代）

为爱荷池日日来，一来一度眼双开。
画船不晓风相戏，猛触花堤得倒回。
横吹曲辞。望行人
王建（唐代）

自从江树秋，日日上江楼。梦见离珠浦，书来在桂州。

不同鱼比目，终恨水分流。久不开明镜，多应是白头。
徐德文索雪罔诗云已得复失余寻旧足亦无见想
陆文圭（元代）

雪飞不择地，因高势易积。
玉龙二百丈，横卧前山渔。
随香去寻梅，路白无行足。
名笛吹一声，惊裂苍岸石。
泊舟
徐横槊（宋代）

短蓬静坐月窥船，斗转参横水底天。
传语篙工低着语，恐惊沙觜白鸥眠。
庆涂权尉三首
陈元晋（宋代）

袖中光焰吐青蛇，献策军门鬓未华。
岂是轻身探虎穴，要将赤手拔鲸牙。
向来笔研浑无力，此去功名正未涯。
小试柳营新号令，六花排陈寂无哗。
杂咏一百首·伯夷
刘克庄（宋代）

木主来西土，檀车济孟津。
只应千万世，瞻仰首阳人。
分枇杷丝头柑归种
吴与弼（明代）

晓露春泥斸石苔，远分苍翠入云哉。灵根细沃南归处，杖策扶儿日日来。
和王东卿绝句四首
陈与义（宋代）

平生不得吟诗力，空使秋霜入鬓垂。
太岳峰前满尊月，为君聊复一中之。
连川赵原沧洲图
王恭（明代）

冠盖纷纷多宦游，怜君生事寄沧洲。半池草梦飞残雨，一片荷衣挂远秋。

卷幔云山天外小，近人鱼鸟镜中幽。遥知霜露松门夕，秋气寒泉兴未休。
安居
戴炳（宋代）

安居元自好，春昼更迟迟。雪涌煎茶鼎，云生浴砚池。

栽荷填废沼，移竹补疏篱。犹有闲光景，攲眠续旧诗。
栖霞道中
释绍嵩（宋代）

路僻闲行远，溪将罨画通。
飞泉高泻月，细柳乱摇风。
畎亩孤城外，山川暮霭中。
旷然忘所在，心与白云空。
寄盛群玉
释德洪（宋代）

平生翰墨到精微，盛氏诸郎最白眉。气讦曾窥豪士赋，初交先和野僧诗。

谩劳清梦思相识，那料孤踪晚见知。君看临危用心处，何殊晏子解骖时。
明妃
张尔庚（清代）

掖庭咫尺弃长门，岂独穹庐足断魂。金屋何人烟草没，得名千载亦君恩。
丙除夜泊舟东湖用白石归苕溪韵书怀
徐端（清代）

隔岸重门笑语微，摇摇烟影飐帘衣。
翠环玉指箜篌梦，尚识轻舟天际归。
偈颂一百三十三首 其七十
释居简（宋代）

罗汉山当户，朝来有圣灯。藩篱俱剖破，不拣小乘僧。
避暑山庄三十六景诗 其十五 曲水荷香
弘历（清代）

镜面铺霞锦，芳飙习习轻。花常留待赏，香是远来清。

缃盖迎秋直，珠囊带露擎。楚人休制服，同此乐衢亨。
次韵昌甫所寄 其二
韩淲（宋代）

经行宛转动吟肠，想见箯舆自撷芳。芳亦于斯知句好，人应藉彼发花香。
三川
晁说之（宋代）

三川窈窕山隈隩，宜著狂歌老杜家。
辛苦寄书消息断，想渠涕泪问京华。
饯梅提刑
刘黻（宋代）

梅花山下送先生，持节西江衣猾荣。
国步正巇须砥柱，边尘方涨待澄清。
来时野草知春暖，去路山禽语日晴。
不怕风寒今满地，摩挲浯石记勋名。
麦秀两歧 罗岕焙茶
董元恺（清代）

罗岕旗枪别。庙后奇芬绝。趁晴天，齐采撷。仙掌兰苕折。

携来轻篓枝和叶。异香清冽。细入筠盘列。拍向斑笼爇。

火初红，泉新汲。焙就春风隔。制成玉乳光莹洁。金茎消渴。
题智永上人潇湘夜雨图
邵博（宋代）

曾拟扁舟湘水西，夜窗听雨数归期。
归来偶对高人画，却忆当年夜雨时。
缑氏道中口占
华镇（宋代）

人道自有上天梯，尘暗灵襟路却迷。不见吹笙王子晋，独乘玄鹤碧嵩西。
沁园春（刘山春新居）
李君行（宋代）

三岛十洲，移掇者谁，玉城稚仙。解运诗之巧，裁山剪水，用诗之力，斡地回天。大笑宋初，秀才屋子，著不行官家十万钱。又谁说，李膺豪放，门号龙门。

我家呼喝山川。道今日山春莺已迁。汝南山顶上，虎毋久卧，秀溪底下，龙莫长眼。打起精神，护持诗府，推出诗城障山边。山川道，如稚仙肯出，当拜君言。
送足两师之嘉禾请藏却还庐山栖贤寺
释今沼（明代）

癯然鹤骨若为支，又向秋风话远离。遥请梵书来藏阁，便从匡远卧茅茨。

吴讴越榜添吟韵，瀑雨松涛助寂思。梦里溪山成独送，暮天愁拟碧云期。
木山引水二首
苏辙（宋代）

引水穿墙接竹梢，谷藏峰底大容瓢。
将流旋滴庐山瀑，已尽还来海上潮。
乱点落池惊睡觉，半山含润沃心焦。
瓦盆一斛何胜满，溢去犹能浸菊苗。
檐下枯槎拂荻梢，山川迤逦费公瓢。
幽泉细细流岩鼻，盆水弥弥涨海潮。
但爱坚如湖上石，谁怜收自灶中焦。
苍崖寒溜须佳荫，尚少冬青石趼苗。
老坡自海外归为书简寂观云卿閤榜今为煞风景者毁之
李彭（宋代）

笔底飓风吹海波，榜悬郁郁照岩阿。十年呵禁烦神物，奈尔焚琴煮鹤何。
万山潭作
孟浩然（唐代）

垂钓坐盘石，水清心亦闲。
鱼行潭树下，猿挂岛藤间。
游女昔解佩，传闻于此山。
求之不可得，沿月棹歌还。
赠分水奚令
孙应时（宋代）

分手桥门外，风尘二十年。
相逢非偶尔，话旧各依然。
饮啄宁无地，穷通故有天。
文书有馀力，心事约加鞭。
三冈亭在邑西南三十里秦昭王使谒者王稽使魏
李廌（宋代）

贱人敢图柄，时哉天步艰。
相尔箦中意，三亭宁腼颜。
佩印能几时，网成已入关。
宣言往代汝，天道真可还。
虞美人（自兰陵归，冬夜饮严州酒作）
葛胜仲（宋代）

严陵滩畔香醪好。遮莫东方晓。春风盎盎入寒肌。人道霜浓腊春、我还疑。

红炉火热香围坐。梅蕊迎春破。一声清唱解人颐。人道牢愁千斛、我谁知。
严陵道上杂咏七首
洪咨夔（宋代）

高高下下客行路，整整斜斜人住家。
端的今年蚕较晚，石榴花下响缫车。
西江月·我本无为野客
龚大明（宋代）

我本无为野客，飘飘浪迹人间。一时被命住名山。未免随机应变。识破尘劳扰扰，何如乐取清闲。流霞细酌咏诗篇。且与白云为伴。
同舍弟佶、班、韦二员外秋苔对之成咏
包何（唐代）

每看苔藓色，如向簿书闲。幽思缠芳树，高情寄远山。

雨痕连地绿，日色出林斑。却笑兴公赋，临危滑石间。
出山相赞
释智朋（宋代）

子夜逾城，午夜见星。
青天白日，大道不行。
水泥脚下转深深，究竟何曾得道成。
偈颂一百零一首
释慧性（宋代）

瞿昙夜半见明星，礁觜挑开眼裹筋。
四十九年无畏说，至今错认定盘星。
将头不猛，带累三军。
曹溪波浪如相似，无限平人被陆沈。
临江仙 其二
许德蘋（清代）

庭院深深深几许，云窗雾阁开迟。相思恐减艳阳姿。

陌头杨柳色，尽放绿交枝。

满路流莺声睍睆，笙簧暗逐风吹。一番春事问谁知。

小园寻胜赏，双燕乍来时。
惜余春慢 周子因远客江右，感时惜别，怅触于怀
黄燮清（清代）

絮扑征衫，灯煎离绪，客与残春同远。思君梦枕，送子烟波，难化渡江云片。

还念干戈未休，狎水凌波，健儿骄悍。便琵琶行酒，忧时伤遇，泪襟难浣。

曾记我、兰泽寻盟，桐庐携棹，一路青山看遍。银釭听雨，玉轸哀秋，苦味那回经惯。

谁信前游后游，滕阁斜阳，乱离曾见。叹茫茫尘劫，不堪重省，战场词卷。
次韵陈季陵阅猥藁见寄
周紫芝（宋代）

相思一日九回肠，多谢来书细作行。镜里有霜怜我老，鼎中无脔付君尝。

衰颜本自羞连璧，佳句仍惊得夜光。五凤楼高无此手，曹刘真是及肩墙。
次韵许大初见赠二首
方回（元代）

风灯雪屋话艰难，各喜诗成咳唾间。
早幸渊骞同阙里，终当园季隐商山。
草玄执戟空投阁，枕曲参军善闭关。
只恐傍人足嘲讶，如泥烂醉不知还。
梅花下饮茶又成二绝
吴芾（宋代）

昨日花前酒太过，今朝怕见近流霞。
不应辜负花枝去，且嗅清香倍饮茶。
春雪
刘方平（唐代）

飞雪带春风，裴回乱绕空。
君看似花处，偏在洛阳东。(洛阳东 一作：洛城中)
同秩庭饮临江楼
林昌彝（清代）

万树苍茫际，飞来两白鸥。江山此杯酒，风月又扁舟。

萝带碧缘岸，菜花黄上楼。平生足怀抱，未倦陆机游。
春晚杂兴十二首
方回（元代）

林下萧然一秃翁，吟髭全白醉颜红。
米盐薪炭时时绝，自古诗人例合穷。
满庭芳
陈允平（宋代）

槐影连阴，竹光搏露，小荷新绿浮圆。簟纹如浪，绡帐碧笼烟。回合溪桥一曲，初雨过、流水溅溅。阑干外，沙鸥野鸟，飞过钓鱼船。

浮生，同幻境，眼空四海，迹寄三椽。但随天、休问我后谁前。要识渊明琴趣，真真意、都在无弦。薰风里，纶巾羽扇，一枕北窗眠。
迁居
吴则礼（宋代）

久傍修门乏壮图，侵寻华发欲捐书。
貂裘平日敝尘土，茅屋晚岁依江湖。
落落青天月上后，萧萧红叶雁来初。
故人载酒端好事，遣吾陶然忘旧庐。
富池江口夜泊（二首）〗
郭奎（元代）

华发青灯共一船，闻鸡独起看龙泉。
风云未遂平生志，惭愧周瑜长十年。
烟雨楼
唐天麟（宋代）

百尺楼高尺赏心，我来犹记旧登临。
四时天色有晴雨，一片湖光无古今。
远塔连云知寺隐，小舟穿柳觉村深。
凭阑多少斜阳景，分付渔歌替晚吟。
感遇六首 其三
陆游（宋代）

人之所甚患，饥渴与寒暑。粗免则已矣，过计安用许。

自奉非其分，三彭将嫉汝。寓形天壤间，大抵皆逆旅。

但能饱菜根，何地不可处。堂堂七尺躯，切勿效儿女。
晴登北城
文同（宋代）

积雨已逾月，久妨于此行。
云山劳梦想，风日幸晴明。
常爱往来处，尽皆苔藓生。
一壕新草木，强半不知名。
寻易尊师不遇
陈嶰（唐代）

烂熳红霞光照衣，苔封白石路微微。

华阳洞里何人在，落尽松花不见归。
屏山
陶弼（宋代）

一峰高起塞天关，堪作皇家外屏山。
可惜化工安著远，半遮中国半遮蛮。
归括苍和杨嗣之吏部烟雨楼韵四首 其二
姜特立（宋代）

几重绿树暗罗纨，多少空濛远近山。物色联翩吟不断，使君佳句玉连环。
步自玉乳峰归 其一
白玉蟾（宋代）

薄暮一凝伫，归鸿千有馀。倚松吟半饷，月影泻庭除。
千秋岁 其四
陈三聘（宋代）

斜日熔金，三万顷、棹歌齐举。风不动、采苹双桨，翠鬟相语。

月殿欲浮蟾兔魄，海神不放鱼龙舞。到今宵、秋气十分清，无今古。

君试唤，扁舟侣。来伴我，潇湘渚。共夷犹春浪，笑歌秋浦。

霸越独高身退后，尘缨未濯人谁许。叹酒杯、不到子陵台，刘伶土。
固城湖
阳枋（宋代）

掌似平芜远际空，湾湾曲曲水相通。
芦汀蓼渚新秋里，一段浓蓝一段红。
送胡明仲知永州
吕本中（宋代）

君行西游浮沅湘，洞庭岳麓天一方。岳前老人望君久，岁晚不嫌归路长。

晴天万里去鸿鹄，韫玉未售犹深藏。远行固是君素愿，多蓄奇谋羞自献。

后生纷纷了目前，大策定非凡所见。簿书汩没渠自忙，道里溪岖我不倦。

百州东下例无涧，要君嶷然如断山。我老无用逢多艰，敢复著脚尘埃间。

胸次偪塞良未宽，日夜矫首须君还。运斤成风君不难，不使世人漫鼻端。
贺新郎·此是河清宴
王迈（宋代）

此是河清宴。觉朝来、薰风满入，生绡团扇。太守愁眉才一展，且喜街头米贱。且莫管、官租难办。绕砌苔钱无限数，更莲池、雨过珠零乱。尽买得，凌波面。家山乐事真堪羡。记年时、荔支新熟，荷筒齐劝。底事来寻蕉鹿梦，赢得乾忙似箭。笑富贵、都如邮传。做了丰年还百姓，便莼鲈、归兴催张翰。看卿等，上霄汉。
送杨环校书归广南
周繇（唐代）

天南行李半波涛，滩树枝枝拂戏猱。初著蓝衫从远峤，

乍辞云戏泊轻艘。山村象踏桄榔叶，海外人收翡翠毛。

名宦两成归旧隐，遍寻亲友兴何饶。
再用前韵二首
吴潜（宋代）

翦水工夫入细难，筛尘屑末粲豪端。
司寒便合修年谱，凌空何妨践世官。
惠可立时师受记，焦先卧处众争看。
只缘一竅丹成熟，四体那拘瘠与胖。
秋日述怀
权龙褒（唐代）

檐前飞七百，雪白后园强。饱食房里侧，家粪集野螂。
乱后出城二首 其二
孙承恩（明代）

变乱岁时更，皇天未洗兵。连村才一突，十口半无生。

宿鸟无栖托，孤嫠接道行。艰难勤救死，愁听说催徵。
竹墟宅宴集口占
张时彻（明代）

谁下陈蕃榻，青山有逸民。来从芳草引，坐与碧山邻。

中酒无虚日，寻花及好春。相看莫相笑，同是竹林人。
别持上人
张良臣（宋代）

茂竹永和字，浣花天宝诗。清江入舟楫，忍泪别僧持。
关口逢徐迈
卢纶（唐代）

废寺连荒垒，那知见子真。关城夜有雪，冰渡晓无人。

酒里唯多病，山中愿作邻。常闻兄弟乐，谁肯信家贫。
留别邓南夫四首 其二
陈渊（宋代）

昂昂劲气初无作，荡荡奇胸久息机。容我醉时开谠论，一轩明月夜忘归。
秋怀十首 其五
赵蕃（宋代）

苕溪在何许，水远山幽幽。自闻远斋亡，时序忽晚秋。

尺书不能寄，有怀空泪流。何以谅我心，诸兄交白头。
海陵闻角
晁说之（宋代）

秋风入角蹙山城，更觉淮南秋思清。
惯听边威雷鼓里，梅花争发斗峥嵘。
和彦詹题远轩
陈师道（宋代）

开窗得远意，兴出杳冥间。
芳草日边路，片云天外山。
好花和露斸，修竹夹藤删。
每许南邻伴，时来一寄闲。
田园乐（四首）
张楷（明代）

孤棹斜阳水村，一犁暮雨平原。
藤花靡靡落地，桑叶阴阴闭门。
新种
张镃（宋代）

新种枇杷花便稠，被香勾引过溪头。
黄蜂紫蝶都来了，先赏输渠第一筹。
香山闲咏 其一
姚启圣（清代）

湿云愁结暮山重，水白沙明何处钟。夹岸荻芦横野色，大江风雨暗孤踪。

已经去国为迁客，犹有悲歌答老农。千古无多零落恨，不须此际叹遭逢。
呈陈深父二首 其二
赵蕃（宋代）

役役到番国，悠悠谁故人。僧房半牢落，湖水失清沦。

我岂倚楼赵，君真惊座陈。何为辱倾倒，相与尽情亲。
舟中三首 其二
宋祁（宋代）

漠漠朝烟上，霏霏野气和。惊鸿自去渚，戏鹜不沈波。

田畯耕扶耒，溪童食啄蠡。绀舟时一眺，䍧践损春莎。
次韵自咏
项安世（宋代）

杂剧只如此，古人谁不然。
渭南寻竹坞，杜曲卖桑田。
石裂山衔羽，松明火带烟。
夜深随射虎，归路恐迷阡。
高士咏。项橐
吴筠（唐代）

太项冥虚极，微远不可究。禀量合太初，返形寄童幼。

孔父惭至理，颜生赖真授。泛然同万流，无迹世莫觏。
朝谒太清宫九首 其七 饮福用《大安》。
郊庙朝会歌辞（宋代）

彼涡之壤，指李之区。千乘万骑，来朝密都。躬陈芳荐，款接仙舆。

饮酒受福，永耀鸿图。
新造舟成与客同泛二首 其二
卢龙云（明代）

往返何尝定，江行屡买舟。忽看浮彩鹢，试共泛清流。

鱼鸟皆成趣，烟波未倦游。潇然逃暑外，倚棹对沧洲。
三水道中和施星江明经韵
陈良玉（清代）

沿江短艇认鱼家，开遍桃花处处霞。三水共趋江口合，一峰低让树头遮。

重凭野槛思吟侣，甫试征衫惜岁华。谁信黄塘今夜宿，鹃声十倍客愁加。
依韵和武平升卞二山
梅尧臣（宋代）

北峰压城苍，南岫缘溪绿。
谁知昔人游，尚想丛桂馥。
鸟兽安可群，呼鸣自为族。
傥闻羡门术，一蹑尘外躅。
虞美人
李晏（金朝）

佳人酒晕红生颊。滟滟霞千叠。雨馀红泪湿黄昏。误认当年人面、倚朱门。

飘零又送青春莫。怅望刘郎去。教人不恨五更风。只恨马蹄无处、避残红。
自江西归至旧任官舍，赠袁赞府（时经刘展平后）
刘长卿（唐代）

却见同官喜复悲，此生何幸有归期。空庭客至逢摇落，

旧邑人归经乱离。湘路来过回雁处，江城卧听捣衣时。

南方风土劳君问，贾谊长沙岂不知。
度峡口山赠乔补阙知之王二无竞
陈子昂（唐代）

峡口大漠南，横绝界中国。
丛石何纷纠，赤山复翕赩。
远望多众容，逼之无异色。
崔崒乍孤断，逶迤屡回直。
信关胡马冲，亦距汉边塞。
岂依河山险，将顺休明德。
物壮诚有衰，势雄良易极。
逦迤忽而尽，泱漭平不息。
之子黄金躯，如何此荒域。
云台盛多士，待君丹墀侧。
春日幽居示仲固彦冲十绝
胡寅（宋代）

映空微雨不成丝，约勒桃花欲动时。
争奈东风有情思，晓红轻笑竹边枝。
冷副端与诸人九日登高有诗次韵
孙应时（宋代）

日薄天清山翠浓，西来万里有肖风。
十分秋色嚣尘外，千古佳辰感慨中。
云隐蜃楼东海碧，江涵雁字夕阳红。
诗翁不负登高兴，消处觥船一棹空。
虞美人·深闺春色劳思想
顾夐（五代）

深闺春色劳思想，恨共春芜长。黄鹂娇啭泥芳妍，杏枝如画倚轻烟、琐窗前。
凭阑愁立双娥细，柳影斜摇砌。玉郎还是不还家？教人魂梦逐杨花、绕天涯。
致仕後寄白莲然公
晁说之（宋代）

僧衣换却朝衣尽，知悔知非恐不任。
磬韵应怜持课罢，香销当识坐禅深。
芭蕉庭下三身正，蟋蟀床头百虑侵。
忆我白莲庵里士，几年消息亦沈沈。
观雪二首
杨万里（宋代）

银屋瑶阶顷刻成，缓飘急洒总无声。
屑云作粉如何湿，琱玉为花乃尔轻。
空里仰看元不见，日光未透不妨晴。
满庭更遣迟销著，剩借书窗几夜明。
论词九绝句示杜煦汪全泰两丈 其七
姚燮（清代）

疏镫照篱豆，络纬能络丝。秋人邈含睇，怨非青年时。
偈颂一百零一首
释慧性（宋代）

向上一路滑，壁立万仞嶮。
石火电光钝，定乾坤句错。
水牯牛常甘水草，麒麟只有一只角，
千手大悲难摸索。
赋得明妃三叠·其一
胡天游（清代）

明妃生照楚江清，艳比天边明月明。
尚愁金屋污仙骨，绝代岂月呼韩生。
龙堆雪卷黄沙雨，偏著春风双黛妩。
定知造物惜红颜，故使漂零擅千古。
君不见邯郸人家施薄朱，暮倚市门朝佩珠。
可怜光采霸天下，何恨当年卫子夫。
柏学士茅屋
杜甫（唐代）

碧山学士焚银鱼，白马却走身岩居。
古人已用三冬足，年少今开万卷余。
晴云满户团倾盖，秋水浮阶溜决渠。
富贵必从勤苦得，男儿须读五车书。
同诸子观潘稚圭中秘家藏米元章画楚山图鲜于伯机书游山诗记次曹能始韵
林古度（清代）

相过情不浅，好古意何深。况有图书乐，能胜丝竹音。

光华陈白图，珍重比南金。云树见楚色，诗篇闻越吟。

神应游上世，客似坐寒林。竟日不能去，因之敦素心。
李长者赞
释宗杲（宋代）

以一毛端智，遍量法界空。
智空无自性，空智在其中。
念奴娇（丙寅生日）
刘克庄（宋代）

老逢初度，小儿女、盘问翁翁年纪。屈指先贤，仿佛似，当日申公归邸。跛子形骸，瞎堂顶相，更折当门齿。麒麟阁上，定无人物如此。

追忆太白知章，自骑鲸去后，酒徒无几。恶客相寻，道先生、清晓中酲慵起。不袖青蛇，不骑黄鹤，混迹红尘里。彭聃安在，吾师淇澳君子。
次韵王性之梅花
释仲皎（宋代）

白玉丛边碧玉流，见花无复为花羞。
春风细雨溪山路，洗尽去年今日愁。
题叶寄杨芸夫
蒲寿宬（宋代）

吟得秋风老，敲窗意转深。
凭将林下事，为寄与知音。
沧州百姓歌
佚名（唐代）

新河得通舟楫利，直达沧海鱼盐至。

昔日徒行今骋驷，美哉薛公德滂被。
奉题王氏勤有书堂十四韵
刘崧（元代）

朱雀桥边燕子飞，故家文物重京畿。华堂高敞青霄近，此老风流白发稀。

门引秦淮春水绿，窗含勾曲晚烟微。席间上客千金剑，庭下佳儿五綵衣。

坐拥词林分旖旎，行缘艺圃袭芳菲。书联缃帙文韬锦，轴散牙签字刻绯。

阆苑花明千琬琰，海门月照万珠玑。芸房剔蠹风初定，草閤囊萤露未稀。

一息故应存夜气，分阴还自惜春晖。琢磨拟并荆人璞，累积何惭乐妇机。

舒卷长怀吾道在，研钻莫遣壮心违。极知力穑功相近，转觉嬉游事总非。

学习可忘飞振振，趋程好在策騑騑。公侯必复非难事，贤圣由来此共归。
谢棨（一作掷红巾诗）
王福娘（唐代）

久赋恩情欲托身，已将心事再三陈。

泥莲既没移栽分，今日分离莫恨人。
寄题刘诏寺丞槛泉亭
赵抃（宋代）

泉名从古冠齐丘，独占溪心涌不休。深似蜀都分海眼，势如吴分起潮头。

连宵鼓浪摇明月，当暑迎风作素秋。亭上主人留我语，只将尘事指浮沤。
唐乐府十首·献贺觞
刘驾（唐代）

莫但取河湟，河湟非边疆。愿今日入处，亦似天中央。
天子寿万岁，再拜献此觞。
塞下曲
陈陶（唐代）

边头能走马，猿臂李将军。射虎群胡伏，开弓绝塞闻。

海山谙向群，攻守别风云。只为坑降罪，轻车未转勋。

望湖关下战，杂虏丧全师。鸟啄豺狼将，沙埋日月旗。

牛羊奔赤狄，部落散燕耆。都护凌晨出，铭功瘗死尸。
八月二十二日回过三沟
梅尧臣（宋代）

不见沙上双飞鸟，莫取波中出目鱼。
重过三沟特惆怅，西风满眼是秋蕖。
春日杂兴
朱淑真（宋代）

窈窕风光艳艳春，无言桃李一番新。
青回野烧草初染，光冷幽番兰可纫。
官柳欲眠多能度，海棠贪睡足精神。
旧游似梦浑情懒，对景无聊愁杀人。
移官巴陵行有日矣书呈唐德舆程士和梁和仲于
赵蕃（宋代）

客里仍为客，天边懒问天。
春风几经历，老病一蹁跹。
君句真严律，侬诗但散禅。
锦囊如许借，不惮手亲传。
有怀二首
赵蕃（宋代）

桑落黄而陨，于飞雁翱翔。
岂无同心人，滞彼天一方。
刘氏贤父子，好古俱志强。
向来文墨盟，许我由升堂。
三孙子荆家，人物妙过江。
当时载酒地，朝暮一玉光。
几年断行迹，老柳知在亡。
苕溪到荆溪，一苇可以杭。
定应数相过，我顾不得双。
属谋吴会行，秋瘧冬尚僵。
迨今病小愈，又值天雨霜。
饥寒苦见驱，此役殊未央。
苕溪道所见，有宅非他扬。
我犹识其门，寂寞罗可张。
会成整衣冠，床下拜老庞。
退从阿戎谈，麈秃饭不尝。
独说孙之居，更下荆溪傍。
慨兹如许别，肯惮一水长。
孤篷不难溯，物色因鸣榔。
傥闻苇间音，躧履斯迎将。
剡曲笑徒反，竹隐聊与当。
古人有成言，居必思择乡。
我今落殊县，绝交类嵇康。
论文得重与，近作期倒囊。
从游不徒然，会合况莫常。
匪但鸡黍约，要资药石良。
针砭苟不靳，我何惧膏肓。
痿盲于起视，顷刻未始忘。
阴风忽动地，暮色自远苍。
归寻短灯檠，依旧平生窗。
狸奴行
罗洪先（明代）

山人敝庐不馀粟，楼有古书数千轴。宝之不啻西昆玉，紫缥青缃互装束。

六月六日庭中暴，常恐蝉蠹生腰腹。何知黩鼠能穿椟，窜身文字恣颠覆。

神图圣牒蒙污渎，恨不移檄磔其肉。三岁狸奴手所蓄，食至相呼蒙顾育。

迩者朝出暮不复，乳雌雏雀潜遭毒。聱聱白昼声来酷，静卧檐头爪牙缩。

彼诚何幸汝何辱，欲诉神明正威福。呜呼人世爱憎多隐伏，不敢高歌防忌触。
寄金华太守万季崇
周旋（明代）

别来仍是十年馀，旧业惟存案上书。落日青山当户牖，秋风黄叶满阶除。

已无朝士知名姓，只有林僧问起居。老我得閒身尚健，形神多为苦吟癯。
题桃花园
皇甫汸（明代）

粲粲先春绮，盈盈媚晚妆。回思少年日，骑马出河阳。
题右丞相亲写墨竹赠集贤大学士吴行可
周伯琦（元代）

相君手种双琅玕，灵根得地元气蟠。清风白昼扫阴曀，虚心劲节参云端。

凤池幽赏忽见此，箫韶隐隐来鹓鸾。天真洒落运生意，笔力浩瀚回狂澜。

伯夷高洁伊尹任，中立不倚世所难。瀛洲老仙永为好，直道相期保岁寒。
青云干吕（一作吴泌诗）
林藻（唐代）

应节偏干吕，亭亭在紫氛。缀空初布影，捧日已成文。

结盖祥光迥，为楼翠色分。还同起封上，更似出横汾。

作瑞来藩国，呈形表圣君。裴回如有托，谁道比闲云。
滴滴金 滴滴金
高濂（明代）

花镕腊瓣春铺地。衬残红，伴草碧。最是金莲香印迹。

把笑能相惜。

晓来泪染露华湿。怜去马，分行色。醉眠曾为春留客。

梦里长相忆。
送朱郎中寿昌通判河中府
苏颂（宋代）

邶诗咏凯风，以成孝子志。
郑人复君母，传称能锡类。
中郎常有怀，生不识所恃。
登朝虽厚禄，当食每忘馈。
念昔鞠育劳。嗟今出处异。
倚门岂不待，两求终莫致。
乳乌思反哺，哀鸣自垂翅。
百草摇春晖，宁无谢生意。
洒血向穹壤，解组出台寺。
驰驱咸雍郊，历访经行地。
至行感神明，精神通梦寐。
悠悠大道傍，亲息忽相值。
紫绶拜北堂，白头归长嗣。
悲忻叙契阔，恍如隔生事。
四纪世路殊，一朝板舆侍。
兹事昔未有，闻者共惊喟。
帅守为之言，诏趣还官次。
当年二千石，宠名非所利。
仕或便乡关，安用竹符使。
蒲中母家近，自屈为粹贰。
受命慰慈颜，腾装惬归思。
既徇报德心，亦安效官智。
觞以万寿荐，衣成五彩戏。
无复兴寒泉，何须赋大隧。
令人及圣善，孝慈两不匮。
赠言述高风，庶用激忠义。
浣溪沙
陈克（宋代）

香雾空濛堕彩蟾。倾城催映出重帘。□□银烛夜厌厌。

何物与侬供醉眼，半黄梅子带红盐。粉融香润玉纤纤。
病中作
白居易（唐代）

病来城里诸亲故，厚薄亲疏心总知。

唯有蔚章于我分，深于同在翰林时。
入道诗十九首
王庆升（宋代）

清高之士贵清虚，捕影追风钓火鱼。
阔认高谈惊世俗，老君终是惮回车。
秦中春望
元淳（唐代）

凤楼春望好，宫阙一重重。上苑雨中树，终南霁后峰。

落花行处遍，佳气晚来浓。喜见休明代，霓裳蹑道踪。
水帘谷
杜范（宋代）

巨崖森四立，谺洞费有瞻。
鸟道穿危磴，虬松奋老髯。
岩高全似砌，水小不成帘。
半生才此见，虽倦未应嫌。
和朱宰游丁园韵
陈傅良（宋代）

榆火逢佳节，棠阴接胜游。
移樽忻及暇，乘屐共寻幽。
日静竹光合，风喧花气浮。
主情殊未倦，衰暮为迟留。
吕待制所居八咏·舒啸
王炎（宋代）

黄山峙立高崔嵬，上有飞仙时往来。
问之谁作东道主，舒啸亭中人姓回。
坐对危峰倒樽酒，偃仰胡床篆烟吐。
划然清响透云端，此意悠悠眇千古。
好是夜深孤月明，风松泉石清更清。
我来拟作叔夜辈，一听空山鸾凤声。
悼济阳夫人
陈傅良（宋代）

久接江山境，曾论子姓文。
於焉观内则，可以继前闻。
榛栗严宾豆，苹蘩洁祀芬。
有人言不朽，片石合摩云。
登衡岳三首
王阮（宋代）

羶羊腥犬沸中原，五岳之中四岳昏。
节义衡山独不辱，万年千载戴明恩。
赠百有二岁翁蕳术斋
王渐逵（明代）

世上难逢百岁人，越城今喜两相亲。六朝往事资闻见，太古淳相羡海滨。

大鉴逃禅终示寂，安期采药亦非真。何如鹤发苍松老，满长儿孙盛世民。
邻雪
胡仲弓（宋代）

万玉丛中愿卜邻，世无和靖莫相亲。
石桥春涧留衣钵，端的先生是后人。
自六月来屡赐杨梅枇杷及鲥鱼诸鲜
程敏政（明代）

素餐无补愧朝簪，殿左分鲜感圣心。触热到来船似马，退朝擎出价兼金。

高堂上献贻亲喜，讲席重遭觉岁深。犬马未胜驱策意，酬恩期不负官箴。
舟中遇雪寄宋使君 其二
释居简（宋代）

急舞随风乱，缤飞度竹迟。松埋巢鹤顶，藤重挂猿枝。

螟■频年死，乌鸢尽日饥。娄丰书野史，双展使君眉。
野步
姜特立（宋代）

晚来行野色，晴意满江山。
旧得贫中乐，今於老后閒。
渊明五柳下，颜子一瓢间。
此道如能会，孤标下可攀。
鬓云松令 忆家圃楝花盛时即景
洪炳文（清代）

燕莺来，蜂蝶聚。一阵东风，吹落花如雨。满地繁英纷莫数。

为爱花庐，近了扶疏树。

月当空，日卓午。扑鼻浓香，如入梅林去。廿四番风留不住。

欲写春光，且唤丹青补。
旅怀
黄滔（唐代）

萧飒闻风叶，惊时不自堪。宦名中夜切，人事长年谙。

古画僧留与，新知客遇谈。乡心随去雁，一一到江南。
自法云回过鲁垆故居
陆游（宋代）

枳篱数掩闭柴扉，臼碓声中烟火微。
雪暗杜陵无雁下，云迷辽海有人归。
耕畴且复偿初愿，官路那知脱骇机。
更有冬来欢喜事，芋魁豆两不胜肥。
过南华
孙渐（宋代）

挟策自羽龄，周览南华书。茫然访道志，欲驾将焉如。

朅来南华道，始识其故墟。尘迹寄委蜕，万事同蘧庐。

想其为吏时，傲世乐有馀。天地等毫末，轩冕同锱铢。

三公礼荜户，万乘尊褐夫。去古邈已远，浇风日沦胥。

得丧嚇腐鼠，怒悦纷众狙。材否笑鹜雁，断续伤鹤凫。

钓台已湮没，漆城称荒芜。恨不见斯人，逍遥与之俱。

还淳以反朴，抚俗归黄虞。神交付恍惚，日暮犹踌躇。
和雁湖先生病起自警八章 其八
程公许（宋代）

贪夫孜孜为利，烈士汲汲徇名。谁似先生元尚，名标七宝宫城。
访张居卿不值
方岳（宋代）

与客敲门野竹边，蹇驴何许兀吟鞭。
苍头不访孤山鹤，素手空回剡曲船。
书不疗饥聊尔耳，酒能作病岂其然。
曾留一则山中话，可问南湖雪后天。
早春
陆游（宋代）

数声屋角听鸣禽，红糁青梢忽满林。
雨过东皋一犁润，冰消南涧半篙深。
逢僧竹院闲评药，携鹤山村醉拥琴。
青史功名黄合贵，有时应不到如今。
饮兴道观有感五首
方回（元代）

戍垒儿郎意气雄，群腰刀斧薄榛丛。
寻真亭仆长松少，礼斗坛榛苦竹空。
菜色可怜穷道士，樵歌不见旧邻翁。
存亡得丧知何极，天地悠悠感慨中。
二月十九日
赵汝回（宋代）

客去关门读庄老，灯花熠熠春虫小。冰雪未消雷雨来，长安三月行人少。
一井金
李鼐（宋代）

绿阴清书。两茸茸、梅子黄时候。华堂金兽。香润炉烟透。舞茵回轻袖。歌凤翻新奏。院静人稀，永日迟迟花漏。
御阁端午帖子 其五
夏竦（宋代）

绛台丹笔书金箓，紫殿瑶箱献巧衣。亿载延鸿资睿算，百祥重沓拥宸闱。
跋苏文忠公帖
袁说友（宋代）

世言晚食同于肉，缓步犹云可当车。
三复文忠二三帖，古人深意在徐徐。
九月梨花
韩准（宋代）

粉腻迷春月满枝，误随秋日弄芳菲。
料应潜作春宵梦，刚被西风不放归。
五人墓
刘敦元（清代）

承明殿上歌声靡，东林社中悲声起。谣传委鬼唱茄花，儿孙鹰犬纷爪牙。

毅气觥觥清君侧，铁骨嶙峋三代直。夜飞缇骑响寒风，咫尺吴云黯无色。

闭户非无卿大夫，挺身奋激来屠沽。满腔热血泼江水，阴霾天翳闻喧呼。

杜鹃啼处山竹裂，星光惨澹凄残月。市门一击博浪椎，草痕尽染苌弘血。

吁嗟乎！九枝日出冰山消，生祠瓦砾埋蓬蒿。行人终古伤前朝，摩挲四字丰碑高。
采桑子
晏几道（宋代）

春风不负年年信，长趁花期。小锦堂西。红杏初开第一枝。

碧箫锦曲留人醉，昨夜归迟。短恨凭谁。莺语殷勤月落时。
桂枝香 病榻僵卧，偶一寄声，缅怀两宋词人，莫能追步，制为此调，用质凫翁
吴重憙（清代）

清歌对酒。问两宋词人，最谁低首。风骚宗主第一是，清真不朽。

梅溪骖靳群空矣，比李杜、白云石帚。东坡赤壁，稼轩北固，唾壶碎否。

有井处皆能歌柳。知三变耆卿，辞原齑臼。漱玉无多，巾帼谁堪敌手。

梦窗后盾群推许，最堪伤秦七黄九。宜州城上，藤州亭下，垂名永久。
渔家傲（春月）
黄裳（宋代）

多幸春来云雨少。且教月与花相照。清色真香庭院悄。前事杳。相嗟此景何时了。

莫道难逢开口笑。夜游须趁人年少。光泛雕栏寒料峭。迂步绕。不劳秉烛壶天晓。
春帖子词
苏轼（宋代）

昨夜东风入律新，玉关知有受降人。
圣恩与解河湟冻，共得中原草木春。
双溪
范成大（宋代）

冷风骚骚木叶低，洞渊阻深生怪奇。
碧琳双涧黑无底，中有玉怪相对飞。
雷轰雪卷入林樾，化为一怪潭底没。
摩尼斗罢四山空，时有宝光岩下发。
故成纪李季侔挽词 其一
邹浩（宋代）

命也端难诘，时乎竟莫来。门庭方白昼，冠带掩黄埃。

万卷虚料理，千金废剸裁。遵承子将显，犹得慰泉台。
湖心亭
玄烨（清代）

水上起楼台，湖面平如镜。春风吹柳条，远与山光映。
偈颂二十五首
释如净（宋代）

铁酸豏，金刚圈。
塞断咽喉，拽脱鼻孔。
天童立地有分，衲僧乞命无门，
堪与瞿昙作子孙。
清谿馆作
谈戭（唐代）

指途清谿里，左右唯深林。云蔽望乡处，雨愁为客心。

遇人多物役，听鸟时幽音。何必沧浪水，庶兹浣尘襟。
寄题张正国斗斋
陈文蔚（宋代）

数年约我过温溪，好趁鸡黄秋黍炊。
添子江湖千顷意，劝於窗外作盆池。
馈山长沈公家园扁豆
汪中（清代）

学圃关心十亩閒，豆苗九月未凋残。西风满架花开密，白露中宵堕叶寒。

老母閒居曾手植，先生晚食好加餐。秋菘春韭山家味，多愧投身在玉盘。
上古之什补亡训传十三章·囝一章
顾况（唐代）

（囝，哀闽也。）
囝生闽方，闽吏得之，乃绝其阳。
为臧为获，致吏满屋。
为髡为钳，如视草木。
天道无知，我罹其毒。
神道无知。 彼受其福。
郎罢别囝，吾悔生汝。
及汝既生，人劝不举。
不从人言，果获是苦，囝别郎罢，心摧血下。
隔地绝天， 乃至黄泉，不得在郎罢前。
论积贮疏
贾谊（两汉）

管子曰：“仓廪实而知礼节。”民不足而可治者，自古及今，未之尝闻。古之人曰：“一夫不耕，或受之饥；一女不织，或受之寒。” 生之有时，而用之亡度，则物力必屈。古之治天下，至孅至悉也，故其畜积足恃。今背本而趋末，食者甚众，是天下之大残也；淫侈之俗，日日以长，是天下之大贼也。残贼公行，莫之或止；大命将泛，莫之振救。生之者甚少，而靡之者甚多，天下财产何得不蹶！

汉之为汉，几四十年矣，公私之积，犹可哀痛！失时不雨，民且狼顾；岁恶不入，请卖爵子，既闻耳矣。安有为天下阽危者若是而上不惊者？世之有饥穰，天之行也，禹、汤被之矣。即不幸有方二三千里之旱，国胡以相恤？卒然边境有急，数千百万之众，国胡以馈之？兵旱相乘，天下大屈，有勇力者聚徒而衡击；罢夫羸老易子而咬其骨。政治未毕通也，远方之能疑者，并举而争起矣。乃骇而图之，岂将有及乎？

夫积贮者，天下之大命也。苟粟多而财有余，何为而不成？以攻则取，以守则固，以战则胜。怀敌附远，何招而不至！今殴民而归之农，皆著于本；使天下各食其力，末技游食之民，转而缘南亩，则畜积足而人乐其所矣。可以为富安天下，而直为此廪廪也，窃为陛下惜之。

节自《汉书·食货志》
题落星寺四首·其二
黄庭坚（宋代）

岩岩匡俗先生庐，其下宫亭水所都。
北辰九关隔云雨，南极一星在江湖。
相黏蚝山作居室，窍凿混沌无完肤。
万鼓舂撞夜涛涌，骊龙莫睡失明珠。
适适园牡丹亭
申时行（明代）

洛中移小景，亭北倚新妆。题处皆名品，开时正艳阳。

露凝酣酒色，风度返魂香。解道称姚魏，繁华压众芳。
大明门候驾
袁袠（明代）

虎旅驱中道，钩陈警六飞。
圜丘群望毕，宣室受釐归。
旭日迎芝盖，晴云拂羽旂。
笙歌前路拥，拜舞接光辉。
游金华山禅院
贯休（唐代）

兹地曾栖菩萨僧，旃檀楼殿瀑崩腾。因知境胜终难到，

问著人来悉不曾。斜谷暗藏千载雪，薄岚常翳一龛灯。

多惭不及当时海，又下嵯峨一万层。
偈五首
释觉阿上（宋代）

求真灭妄元非妙，即妄明真都是错。
堪笑灵山老古锥，当阳抛下破木杓。
铜爵
刘子翚（宋代）

金碧销磨瓦面星，乱山依旧绕宫城。
路人休唱高台曲，台上而今春草生。
河上之役三首 其二
李献甫（金朝）

新筑河堤要策勋，万人采净北壖薪。青青好借曹州柳，旧是中原一段春。
水调歌头 送侯叔岱之彭城
陈维崧（清代）

酒罢忽不乐，结束挽强弓。彭城此去苍莽，水蓼满陂红。

戏马台边骋望，下有河流似弩，混混尽鱼龙。吾意欲起舞，屈指几英雄。

斜阳恨，关山影，一杯中。袁曹刘项，付与烟草没孤鸿。

莫管千秋閒事，休误一生作达，笳吹竞西风。盼盼去已久，明月小楼空。
点绛唇（莲房）
王茂孙（宋代）

折断烟痕，翠蓬初离鸳浦。玉纤相妒。翻被寻专房误。

乍说青衣，犹著轻罗护。多情处。芳心一缕。都为相思苦。
和主司王起（一作奉和主司王仆射答周侍郎贺放榜作）
卢肇（唐代）

嵩高降德为时生，洪笔三题造化名。凤诏伫归专北极，

骊珠搜得尽东瀛。褒衣已换金章贵，禁掖曾随玉树荣。

明日定知同相印，青衿新列柳间营。
调华阳尉
唐庚（宋代）

家世传儒素，平生学古文。三年思故国，一命荷君恩。

折节羞黄版，归休许白云。吟诗无废事，薄俸不禁分。
圣作物睹
陈元光（唐代）

乾坤正气钟圣物，聪明天纵临生民。四灵百端皆符身，九夷八蛮咸来宾。

制作百为开彝伦，明禋千载秋又春。物睹之圣为何人，羲农尧舜禹汤文。

万古帝王咸准则，祗令万物睹者德。
忆长安曲二章寄庞催
岑参（唐代）

东望望长安，正值日初出。
长安不可见，喜见长安日。
长安何处在，只在马蹄下。
明日归长安，为君急走马。
有怀长沙知识呈钦夫兄弟 其二
张孝祥（宋代）

春风花柳又芳妍，更接髯郎水竹园。小阁横桥俱胜绝，只应欠我共开尊。
昭礼在虞山与予分路昭礼举王光远在庐山别周
赵蕃（宋代）

昔年挂席过江州，曾为庐山尽日留。
断句得君相举似，夜窗应复梦成游。
奉和裴相公
杨巨源（唐代）

竹寺题名一半空，衰荣三十六人中。在生本要求知己，

垂老应怜值相公。敢望燮和回旧律，任应时节到春风。

若为问得苍苍意，造化无言自是功。
江横暮景
蒲寿宬（宋代）

独倚阑干对落霞，垂杨古渡欲栖鸦。
渔翁何处烟藏浦，白鹭成群月浸沙。
泪落西风叫黄鹄，酒阑深夜听琵琶。
谁人得似鸱夷子，一叶浮云总是家。
上政府五首
郭印（宋代）

三纪徒劳只疗饥，年逾耳顺已知非。
行藏有定随缘过，功业无知与愿违。
里闬傥能乘驷入，君门便欲挂冠归。
交朋亲戚犹相庆，要看桑榆晚日晖。
谢杨履道送银茄四首
黄庭坚（宋代）

白金作颗非椎成，中有万粟嚼轻冰。
戎州夏畦少蔬供，感君来饭在家僧。
予至寿阳道因访造华严论李长者旧居
杨谟（宋代）

方山百里路崎岖，按部因寻长者庐。伏虎已归天女去，陇头新见万松株。
嘉祐大行皇帝挽诗十首 其一
刘攽（宋代）

七月期先远，三泉异卜征。悲忧同轨事，遏密兆人情。

晚出苍龙驾，真游白玉京。称天腾茂实，厚德始能名。
奉和于司空二十五丈新卜城南郊居接司徒公别墅即事书情奉献兼呈李裴相公
权德舆（唐代）

一德承昌运，三公翊至尊。云龙谐理代，鱼水见深恩。

别墅池塘晓，晴郊草木蕃。沟塍连杜曲，茅土盛于门。

卜筑因登览，经邦每讨论。退朝鸣玉会，入室断金言。

材俊依东阁，壶觞接后园。径深云自起，风静叶初翻。

宰物归心匠，虚中即化源。巴人宁敢和，空此愧游藩。
寄蕲州高郎中
徐铉（宋代）

贾傅栖迟楚泽东，兰皋三度换秋风。纷纷世事来无尽，

黯黯离魂去不通，直道未能胜社鼠，孤飞徒自叹冥鸿。

知君多少思乡恨，并在山城一笛中。
送郭仆射节制剑南
岑参（唐代）

铁马擐红缨，幡旗出禁城。明王亲授钺，丞相欲专征。

玉馔天厨送，金杯御酒倾。剑门乘嶮过，阁道踏空行。

山鸟惊吹笛，江猿看洗兵。晓云随去阵，夜月逐行营。

南仲今时往，西戎计日平。将心感知己，万里寄悬旌。
沁园春·待月楼观剧
陆震（清代）

太息人生，亟早为欢，何事营营。看风清月白，能无快意，歌香舞艳，谁不钟情。

银烛初烧，铜壶未滴，手把金卮倚画屏。频回首，念当年此夜，我在吴陵。

豪华公子知名。曾几度、开筵坐水亭。羡吴娘十五，臻臻楚楚，燕姬二八，袅袅婷婷。

比似而今，诸郎如玉，一样风流正妙龄。魂消处，问此身何在，彷佛蓬瀛。
陶令祠
韦骧（宋代）

莫笑先生犹假醉，先生于道未宜轻。门前五柳今何在，唯有江流百丈清。
水云堂
汪应辰（宋代）

云本无心水自流，龙鳞凤翼此中游。
遂令巫峡桃源景，顿觉收归在寸眸。
次韵颖叔修撰游朱明及字
郭祥正（宋代）

朱明洞天门，元戎要客入。谁云蓬莱远，浮丘果相挹。

如超顿地禅，曾不假梯级。绿篁隔葱茜，沆瀣朗呼吸。

玉山有嘉禾，凤凰乃来集。桃李尔何知，濯濯红露泣。

应嗟尘世人，窗间白驹急。行乐如之何，不乐嗟何及。
风流子
毛幵（宋代）

新禽初弄舌，东郊外、催尔踏青期。渐晴滟翠漪，惠风骀荡，暖蒸红雾，淑景辉迟。粉墙外，杏花无限笑，杨柳不胜垂。闲里岁华，但惊萧索，老来心赏，尤惜芳菲。

平生歌酒地，空回首，惆怅触绪沾衣。谁见素琴翻恨，青镜留悲。念千里云遥，暮天长短，十年人杳，流水东西。惟有寄情芳草，依旧萋萋。
重午酒边四句书宜晚
陈著（宋代）

七十二岁重午酒，百千万变独閒身。细看榴艾祇自醉，同吊芷兰能几人。
送李镡游新安
杜荀鹤（唐代）

邯郸李镡才峥嵘，酒狂诗逸难干名。气直不与儿辈洽，

醉来拟干天公争。孤店夜烧枯叶坐，乱时秋踏早霜行。

一间茅屋住不稳，刚出为人平不平。
次霜月韵
杨万里（宋代）

银浦寒无浪，金星澹不芒。
初看霜是月，并爱月和霜。
万里除纤翳，双清作一光。
诗穷只欠许，穷我未渠央。
官舍有感
陈某（宋代）

腊近衣方授，山深寒愈严。
病将书卷废，愁伏酒杯添。
故里风尘隔，微官岁月淹。
思归归未得，低首愧陶潛。
春日
胡仲弓（宋代）

春事都无十日留，何妨款段出城游。
榴花不入诗人眼，柳絮偏供客子愁。
枝上五禽言似诉，笼中二鼠去如流。
斜风细雨湖山路，一片花飞人荷楼。
尧山冬雪
刘志行（宋代）

洪濛一判天地晓，万古兹山青未了。
朔南声教本一源，大地图舆古无考。
玄冥此来事游戏，剪水作花南到地。
腊前不识丰年瑞，翻令粤犬云间吠。
万年春 咏李实庵名静搬
马钰（金朝）

常守行庵，常清常静常常快。常搬载。日常宁耐。自是常交泰。真搬真欢，应物真常在。真无坏。真如光彩。得做真良价。
病牙
项安世（宋代）

去年胃口辞瓜果，今岁牙车怯稻梁。
饮食于身已无几，更须身世觅轩裳。
陶侃惜谷
司马光（宋代）

陶侃尝出游，见人持一把未熟稻，侃问：“用此何为？”人云：“行道所见，聊取之耳。”侃大怒诘曰：“汝既不田，而戏贼人稻！”执而鞭之。是以百姓勤于农植，家给人足。
和黄鲁直游百花洲盘礴范文正公祠下以生存华屋处零落归山丘为韵赋十诗 其七
夏倪（宋代）

百代无几人，九原何可作。不必温御史，解令君胆落。
题灌山小隐二绝 其二
王守仁（明代）

一自移家入紫烟，深林住久遂忘年。山中莫道无供给，明月清风不用钱。
闻说一首寄与可为尧夫作
吕陶（宋代）

闻说蓬仙作小麾，湛恩从此破群疑。平生直道宜三黜，自古周防用四知。

松竹何尝凋晚秀，稻梁应且续朝饥。不须利口归豺虎，皎皎清穹未易欺。
和洪司令春日客怀二首
程公许（宋代）

寂寂春愁何许来，诗翁得句增值欧梅。
一百五日火将我，二十四风花递开。
玉壘新诗未题遍，镜山归梦宁须催。
人生田舍差足乐，我亦欲寻桤木栽。
旅中怀孙路
贯休（唐代）

暮尘微雨收，蝉急楚乡秋。
一片月出海，几家人上楼。
砌香残果落，汀草宿烟浮。
唯有知音者，相思歌白头。
昨夜雨又作方此祈祷辄得数语述怀
虞俦（宋代）

淫雨天公不肯晴，区区香火屡哀鸣。
雨年苦潦民何罪，千里分哀责匪轻。
已幸早禾方露积，正怜秋稼与云平。
蓱号莫败西成好，捩手从为易覆羹。
双峰二偈
楼钥（宋代）

道非身外亦非中，左右逢原作麽逢。
绕寺寻山无好处，不知门外有双峰。
九月三日喜雨盖不雨四十日矣
杨万里（宋代）

玉帝愁闻旱，雷公怒见须。搜龙无亸处，倒海不遗馀。

稻里云初活，荞梢雪再铺。老农啼又笑，欲去且安居。
集句留别李子玉守素处士二首 其一
刘安世（宋代）

行藏由命不由身，一卧东山三十春。谁谓他乡各异县，与君相见即相亲。
和育王十二题·八角殿
李覯（宋代）

晋后千百年，兹殿俨如昔。
梵宇若皆然，应须省民力。
曾郢州携和诗见过次韵谢之
赵蕃（宋代）

家世风流翰墨林，政和佛祖务传心。
浮辞肯作齐梁体，古调直谐韶濩音。
入社敢期陪唱属，赠言从此得参寻。
惠然更辱高轩过，不问春溪绿涨深。
立 其四
刘才邵（宋代）

飞霙顷报丰年庆，天瑞由来应克诚。喜见农祥已晨正，将持嘉种奉亲耕。
玉台体十二首 其十一
权德舆（唐代）

莺啼兰已红，见出凤城东。粉汗宜斜日，衣香逐上风。

情来不自觉，暗驻五花骢。
寄荅邢子愿先生子愿有诗似快已之得归而尚有忧谗畏讥之意故云
王世贞（明代）

河朔风流邢子才，紫衫抛得似黄埃。爱他陶令归能赋，嗤我何黄去复来。

试看海鸥谁不下，但逢秋隼任相猜。欲寻后会知何日，珍重清洋醉里杯。
九日陪金市诸友登高阳山二首
王阮（宋代）

读书怀古恨难逢，不谓斯时乃有公。
心自对谈名利外，士知增有品题中。
一樽此地论文乐，三迳何年结社同。
待得尘踪去留决，别交消息寄东风。
西江月
尹词客（宋代）

韩愈文章盖世，谢安才貌风流。良辰开宴在西楼。敢劝一卮芳酒。

记得南宫高第，弟兄都占鳌头。金炉玉殿瑞香浮。名在甲科第九。
送许寺丞五十韵
唐士耻（宋代）

汉家循吏传，表表是龚黄。
奏最承恩宠，高才躐庙堂。
身随名不承，功与赏相当。
汗简时逾久，攀辕事莫详。
何如身际幸，合有颂揄扬。
维古萧州上，腾精斗度旁。
国初新画壤，饷目旧如冈。
昨岁乾仍潦，频年俭且霜。
几成炊易子，那恃黍登场。
饥馑连千屋，焦劳自一王。
深仁推恻隐，遴选及慈祥。
捐廪虽蒙泽，安贫亦振网。
肠空朝息怒，骨立暮生光。
尽反三农业，交腾五袴章。
诚爱俄顷刻，雩应不寻常。
原表犹多穫，人间亟小康。
何门无囷积，有土尽金穰。
薄试为霖手，聊施活国方。
一丰能造次，再稔更芬芳。
将见红囷粟，全登白粲樯。
饬儒殚富教，考课冠循良。
出入操修并，渊源学问长。
躬修香寝旨，驩奉彩衣觞。
坐啸庭多暇，行轩乐未央。
孝心常翼翼，和气两洋洋。
帝扆畴三俊，民庸格九阊。
爰班少府节，属护左江乡。
风力先轺驷，光华袭镂锡。
衔余资煮摘，陈腐足仓箱。
使指星迟御，仙山剑削铓。
清诗真度越，胜地不凄凉。
更上然犀渚，还寻怨鹤坊。
练江殊泚泚，蠡汇特汪汪。
赐履驰驹隙，飞环振鹭行。
唐虞优广厦，臯稷佐垂裳。
北汉栖裘罽，西崑贡栗肪。
谋图心既远，经济术方彰。
此去真期运，于思谩感藏。
遥知均燕雀，何况在门墙。
并合时难再，趋承德叵量。
永言追雅颂，博採逮康庄。
笔墨嗟孱弱，辞华乏激昂。
勤拳频寘念，展转屡回肠。
乐古联羲禊，遗恩比召棠。
只疑灵雨至，复作应龙骧。
涨浪连芳草，轻烟护绿杨。
迁莺偏睍睆，归雁远翶翔。
物色随时转，风光触处忙。
诏条春婉娩，祖帐酒淋浪。
阁皂非尘境，低眉似送将。
书事二首
刘克庄（宋代）

黄旗旁午责军需，括匠搜船遍里闾。
士稚去时无铠仗，武候屯处有储胥。
粟空都内忧难继，甲出民间策恐疏。
昔补戎行今简汰，空搔短发看兵书。
贺新郎（贺人妾生子）
丁几仲（宋代）

喜溢蟾宫梦。起推衣、平章窦桂，湿鸦飞动。果报佳音传络秀，丹穴雏生彩凤。想孔释、亲来抱送。不羡徐卿秋水澈，试闻声、识破真英种。培杞梓，待时用。

当年绛帐承新宠。问何如归来，碧荷香妾名重。都是刘郎看承处，多少温柔从臾怂恿。会起我嘉宾钦竦裴秀母事。左氏公羊，从初所学，看家传、声誉今腾涌。拚醉舞，与谁共。
诗偈 其六十一
庞蕴（唐代）

壁画枉用色，不如脱空佛。住法比无住，阴中对白日。

不信有无言，看取波罗蜜。
越王勾践墓
柴望（宋代）

秦望山头自夕阳，伤心谁复赋凄凉。
今人不见亡吴事，故墓犹传霸越乡。
雨打乱花迷复道，鸟翻黄叶下宫墙。
登临莫向高台望，烟树中原正渺茫。
果州协和练使何公
靖康小雅（宋代）

巍巍京师，帝王之泽。
临制华夏，宪相紫极。
边尘涨天，雨坠矢石。
千雉摧毁，公死於敌。
欃枪舒芒，万象变色。
独垂忠烈，以光载籍。
邙山古意
薛曜（唐代）

昔掩佳城路，曾惊壑易迁。今接宜都里，翻疑海作田。

镂鼎名应大，生金字不传。风飙吹白日，罗绮拭黄泉。

象凤笙留国，成龙剑上天。长乐移新垄，咸阳失旧阡。

川流徒漫漫，神理竟绵绵。伫见飞来鹤，沈嗟不学仙。
王昭君辞 其二
王弘诲（明代）

纨扇秋风怨未消，长门明月望空遥。人生失意无南北，何必天涯叹寂寥。
泛舟尚湖
王掞（清代）

晴湖似镜平，泼眼绿波明。鱼队行堪数，凫雏近不惊。

棹移菱叶乱，风静布帆轻。更喜山光好，周遭最有情。
细言
雍裕之（唐代）

蚊眉自可托，蜗角岂劳争。欲效丝毫力，谁知蝼蚁诚。
书驿舍壁
孔平仲（宋代）

巍巍使馆开华堂，行人旧题诗满堂。去年读之多好语，今岁重寻在何处。

驿吏却云官长来，垩以赤白墁青灰。银钩错落应手没，当时嘲谑谁为才。

呜呼万事祇如此，古人豪强安在哉。寄语征途往还客，不如挥毫落金石。

金石虽坚有时灭，君不闻海波成田淮水绝。
橙子四首
刘子翚（宋代）

橙虀细缕风韵胜，我不痛饮那知音。
何如金丸走衾枕，三月梦游檐卜林。
二月二十八日喜晴
王济元（明代）

深院忽闻莺语滑，小窗轻递暖风来。桃花自悔知春早，输却荼蘼自在开。
泊姚江
王安石（宋代）

轧轧橹声急，苍苍江日低。
吾行有定止，潮汐自东西。
奉酬圭父白莲之作
朱熹（宋代）

忽传夔府句，并送远公莲。翠盖临风迥，冰华浥露鲜。

舞衣清缟袂，倒景烂珠躔。想象芙蓉阙，冥冥绝世缘。
过松江寄务观五首
韩元吉（宋代）

一别未十日，举头杨柳黄。
蜂来知酒美，梅度觉船香。
岸帻春容好，翻书昼景长。
无人共谈尘，自酌引壶觞。
刘寄奴草词
谢翱（宋代）

榛中小草夏蔚荟，叶如牡艾花如毳。少年防塞得命生，出镞肉中无粟起。

向来神奸见白昼，湿竹烟青闻杵臼。英雄奋臂徵此时，唾落虚空散林薮。

汉家白蛇入本纪，况是天王旧支子。岂知苗裔在民伍，蛇鬼犹呼帝小字。
挽李贯之郎中二首
洪咨夔（宋代）

刚大平生气，诚明问学功。
不为官所铒，宁以道而穷。
论事冯唐力，忧时贾谊忠。
朝阳无此凤，何止哭江东。
腊月村田乐府十首 其八 分岁词
范成大（宋代）

质明奉祠今古同，吴侬用昏盖土风。礼成废彻夜未艾，饮福之馀即分岁。

地炉火软苍朮香，饤盘果饵如蜂房。就中脆饧专节物，四座齿颊锵冰霜。

小儿但喜新年至，头角长成添意气。老翁把杯心茫然，增年翻是减吾年。

荆钗劝酒仍祝愿，但愿尊前且强健。君看今岁旧交亲，大有人无此杯分。

老翁饮罢笑撚须，明朝重来醉屠苏。
送裴煜同年
刘敞（宋代）

裴侯江海士，往者未相识。但闻太学生，素号万人敌。

群雄会南宫，精鉴动宗伯。先鸣气轩昂，一日声烜赫。

青云开岐路，黄鹄张羽翮。多幸旅后陈，同时被亲策。

指纵听高论，洒落骇馀力。不意沈下僚，于予有愧色。

兰台校中书，幕府赞婉画。起家固多荣，负米轻远役。

此心古人少，于义吾子得。秋风感羁旅，道远思自适。
颂古二十八首 其二十七
释道川（宋代）

将杖探其水，方知水浅深。路遥知马力，岁久辨人心。

子不孝，父不慈。恭而无礼，亲而有疏。不入惊人浪，难逢称意鱼。
夜宿何家寨，寨中止魏、于二姓，为婚姻
刘鹗（清代）

驱马涉深涧，山径极深窈。蜂房比老屋，矗矗寄林薮。

颇辞尘俗喧，迥出烟霞杪。逡巡问主人：住此安乐否？

主人向我言，两姓世相守。辈辈为婚姻，已是百年久。

开群自牛羊，忘归任鸡狗。怡然古人风，此事出意表。

须臾罗酒浆，儿女忽环绕。殷勤劝我饮，殊觉礼数厚。

自辞酒味薄，将意不堪口。聊得慰寂寞，且用息奔走。

蘧庐止一宿，漂泊等飞鸟。愁多不成寐，庭树鸡戒晓。

天明趋长途，失笑愧林叟。
九日送酒与朱元晦 其一
韩元吉（宋代）

平生爱酒陶元亮，曾绕东篱望白衣。底事秋来犹止酒，重阳须插菊花归。
过大桥并出界偶成四绝寄邵阳父老 其三
赵鼐（宋代）

邵阳拙政一年馀，不暇精思及远图。且了眼前无饿殍，家家温饱是良谟。
句
杨巨源（唐代）

思出秦云外，恩生汉水东。
满庭芳·昴宿储祥
佚名（宋代）

昴宿储祥，奎星荐瑞，元来天产英姿。都缘鼻祖，织女与支机。自是流芳垂庆，仙风道骨果清奇。称觞旦，任从伏暑，三荚看蓂飞。文章，谁与敌，欲成大器，殊未为迟。况年方强仕，政入官时。暂领广文庠序，即超身入凤凰池。同经济，云龙风虎，千载庆休期。
寄题许州钱相公信美亭
范仲淹（宋代）

华搆高轩敞，名湖一面分。
星辰居上相，鼓吹燕中军。
山色来嵩室，风光彻汝坟。
杉篁涵晚翠，兰茝薦时薰。
坐啸频乘月，归怀几望云。
迥临黄霸俗，远味仲宣文。
万户方开国，三阶复致君。
斯亭比棠树，千载颂清芬。
折杨柳
顾闻（明代）

芳草接金堤，垂杨绿更齐。
夕絮离天远，春丝别雾迷。
曲中青镜改，愁畔紫骝嘶。
红楼叹少妇，肠断玉关西。
东鲁见狄博通
李白（唐代）

去年别我向何处，有人传道游江东。
谓言挂席度沧海，却来应是无长风。
挽恭靖司法兄九首
刘宰（宋代）

词场士气久衰颓，得丧关心日九回。
但使圣朝闻鲠论，不妨夫子逊论魁。
送王粹中教授入蜀
楼钥（宋代）

万山四塞围平陆，大为关中次为蜀。
我生东南未曾到，蜀士游从闻颇熟。
自从襄阳上峻途，高欲登天下临谷。
女娲大山塞空虚，麻线名堆千万曲。
行人一升鹿头关，下瞰平川如画幅。
幅员二百四十里，里出万缗民日蹙。
向来陕西五路兵，退守诸关疆地促。
计臣权宜重增赋，民力尚宽随所欲。
尔来因仍七十年，鬼不输钱无雨粟。
民生哀哉不堪命，外若富饶中不足。
益梓尚有繁盛风，夔峡穷民几比屋。
侧耕危穫供税租，饭多稊稗无嘉谷。
朝廷谋帅弄印久，宣谕尚书剖符竹。
尚书当今第一流，翁婿相望冰映玉。
贻书挽君为此行，古人义概非流俗。
君亦慨然挈家去，掺祛未免再三祝。
君行岂为温饱计，一举高飞快鸿鹄。
丈夫生有四方志，登览山川非碌碌。
顷为假吏到燕山，未行先取山经读。
所至访寻多得力，中原至今在吾目。
北征西征昔有赋，何肯徒行空逐逐。
子西尝因过岘首，遐想羊公欲相沃。
关右放贾眼拔镞，表留卒使癰溃肉。
试推此意向前去，到处前人有遗躅。
五丁开山果何在，赞皇筹边言可覆。
剑门石角皆北向，雪岭界天望身毒。
高皇将坛在汉中，武侯八阵留鱼复。
栈阁绳桥世称险，威茂渡笮来夷族。
李冰离堆如底柱，大宁盐泉若飞瀑。
四路尤多未见书，买归何止三万轴。
黄松次功蜀檮杌，石湖居士吴船录。
君宜预考经行地，却随所见书之牍。
幕中便可资筹策，远业因兹增蕴蓄。
又闻渡泸不在泸南在沉黎，邛崃九折是君家世尤当知。
艺祖按图挥玉斧，大度河外等弃之。
本朝独无南诏患，一语决定无敢违。
成都郡庠千白袍，后来之秀日益奇。
周公礼殿岿然在，画像盘古继宓牺。
春秋奠谒用旧乐，想见节奏并威仪。
谈经约史各专门，学问可以相发挥。
康节遗书有传者，不惜师问穷精微。
先天仅得十二三，声音律吕无窥。
更有异闻多细事，试因余暇质所疑。
青城大面访仙迹，普贤灵变穷峨眉。
街名棋盘路九逵，江号濯锦如汙池。
古柏参天二千尺，水浒鼎立三石犀。
药有珂贝说尤诡，字书不见栮与桤。
金堂鹦鹉扫孤塔，苍溪橘柚五出椑。
嘉陵梵像为最巨，阆州城南天下稀。
少陵入蜀往来久，须行万里方知诗。
我慙寡闻言又拙，君其更为加询咨。
老我无复为世用，但当杜门待君归。
归期未知果何时，时寄尺楮宽吾思。
与叔容上天真台题石壁用坐中语也
周紫芝（宋代）

我生犹得问天真，净洗频年马上尘。此地何妨来著我，老僧原自不嗔人。
元日
方岳（宋代）

坎止流行一任他，年华其奈老夫何。
贫知醉有回天日，早得閒夫却日戈。
野烧青归烟仿佛，溪痕晴涨雪坡陀。
屠苏只对梅花饮，茅屋竹篱春意多。
蓟北行二首 其二
李希仲（唐代）

一身救边速，烽火通蓟门。前军飞鸟断，格斗尘沙昏。

寒日鼓声急，单于夜将奔。当须徇忠义，身死报国恩。
赠正仲别
舒岳祥（宋代）

一年三过我，此去定经年。
雪压登鱼渚，云生落雁田。
壮游今已矣，老别自潸然。
心事有难说，斯文属子传。
读南华外篇述以四言十五章 其十五 知北游
郭之奇（明代）

臭腐神奇，相化若宜。天下一气，古今一时。圣人贵一，至人无为。

六合为巨，其内未离。秋毫为小，成体因之。何小何巨，道将女随。

被衣言道，齧缺堕肢。媒媒晦晦，不可谋思。身之初有，其蜕孰委。

行亦胡往，处亦胡持。生胎生卵，八九窍差。其来无迹，其往无涯。

无门无房，上下高卑。终则复始，天物交资。须臾之说，奚足儒儿。

白驹之过，忽然而驰。勃然出此，油然入斯。不形之形，人所同私。

道无不在，在恶可期。不际之际，物所共疑。老龙冥冥，泰清孜孜。

光耀视窅，捶钩莫移。无人无物，谁怒谁嘻。未有天地，其初可窥。

古人同化，今人内疲。为物逆旅，终为物欺。儒墨蚩蚩，是非相嗤。

知乃不知，不知乃知。无问无应，曰希曰夷。夫惟希夷，曰天古师。
题石榴
王谷祥（明代）

榴房拆锦囊，珊瑚何齿齿。试展画图看，凭将颂多子。
沔阳湖滨
顾璘（明代）

苍菼暗湖云，长杨夹径分。风晴宜蝶性，水断失鸥群。

举目堪垂钓，劳生漫学文。钟山旧猿鹤，应笑老徵君。
同尹一游茶山齐贤继来
韩淲（宋代）

蒸雨隘闾巷，茶山午风清。同吟方斋人，禅老相送迎。

隔城带湖光，更约畅叙情。轻云转雷晚，静定天宇明。